Κατακρημνίστηκαν οι διεθνείς χρηματαγορές λόγω της κατάστασης στην Ευρωζώνη
σήμερα η ανακοίνωση για την κυβέρνηση συνεργασίας στην Ελλάδα
Οι χρηματαγορές σε ΗΠΑ και Ευρώπη κατέγραψαν μεγάλες απώλειες την Τετάρτη ενώ εκτινάχθηκε το κόστος δανεισμού της Ιταλίας, εξαιτίας της κρίσης χρέους στην Ευρωζώνη με την Ελλάδα και την Ιταλία στο επίκεντρο της. Οι χρηματαγορές σε Νέα Υόρκη, Λονδίνο, Παρίσι και Φρανκφούρτη σημείωσαν πτώση τουλάχιστον στο 2% εν μέρει εξαιτίας της πολιτικής αστάθειας σε Αθήνα και Ρώμη. Συγκεκριμένα στη Γουώλ Στρήτ ο δείκτης Ντάου Τζόουνς υποχώρησε κατά 3,2%, 389 μονάδες, για να κλείσει στις 11 χιλιάδες 780 και ο δείκτης Νάσντακ έχασε ποσοστό 3,8%, 105 μονάδες, για να κλείσει στις 2 χιλιάδες 621. Κατά την διάρκεια της ημέρας ο έλληνας Πρωθυπουργός Γιώργος Παπανδρέου ανέφερε σε τηλεοπτικό του διάγγελμα ότι έφτασε σε συμφωνία με την αντιπολίτευση για την σύσταση κυβέρνησης συνεργασίας, αλλά δεν ανέφερε το όνομα του νέου Πρωθυπουργού. Η προσωρινή κυβέρνηση θα πρέπει να υλοποιήσει μέτρα λιτότητας που απαιτούνται από τους διεθνείς δανειστές της χώρας. Ωστόσο στη συνέχεια δημιουργήθηκε νέα εμπλοκή όσον αφορά τη σύνθεση της κυβέρνησης συνεργασίας με αποτέλεσμα οι οριστικές αποφάσεις να ληφθούν σε σύσκεψη που θα πραγματοποιηθεί, σήμερα στις 10 το πρωί, στο Προεδρικό Μέγαρο, σύμφωνα με την τελευταία ανακοίνωση από το γραφείο του Προέδρου της Δημοκρατίας. Ο κ. Παπανδρέου, κατά την ομιλία του, τόνισε ότι η Ελλάδα «θα τηρήσει τις δεσμεύσεις της» έναντι των υπολοίπων μελών της ευρωζώνης και ότι η κυβέρνηση συνεργασίας σηματοδοτεί «ένα νέο μέλλον για τη χώρα». Εντωμεταξύ, η ιταλική κυβέρνηση ήρθε αντιμέτωπη με κόστος δανεισμού σε επίπεδα ρεκόρ μια ημέρα μετά την ανακοίνωση του Πρωθυπουργού Σίλβιο Μπερλουσκόνι ότι θα παραιτηθεί μετά την ψήφιση από το κοινοβούλιο περικοπών στις δαπάνες. Οι μεταρρυθμίσεις στις δημόσιες δαπάνες έχουν στόχο την μείωση του τεράστιου χρέους της ιταλικής κυβέρνησης με την ελπίδα να αποφευχθεί η ανάγκη για διεθνή οικονομική βοήθεια. Τα επιτόκια των ιταλικών κρατικών ομολόγων έφτασαν το 7% για πρώτη φορά μετά την είσοδο της χώρας στην ευρωζώνη το 1999. Με αυτό το ποσοστό η Ελλάδα, η Πορτογαλία και η Ιρλανδία αναγκάστηκαν να ζητήσουν διεθνή βοήθεια προκειμένου να ανταπεξέλθουν στις υποχρεώσεις τους.